Sumir baka ótalmargar sortir fyrir jólin og keppast við að fylla allar áldollur af margvíslegu bökuðu góðgæti á meðan aðrir eiga eina til tvær uppáhaldsuppskriftir sem þykja ómissandi . Hvort sem kökurnar eru bornar fram með stöku mjólkurglasi fyrir börnin eða á fallegum bökkum í kaffiboðinu er eitt víst , jólin væru fátæklegri án þessara ljúfu bita . Hér kemur ein skotheld uppskrift að gómsætum smákökum . Hafrasmákökur með súkkulaðiu.þ.b. 25 smákökur 150 g hveiti 1 tsk. kanill 1 ½ tsk. matarsódi 1 tsk. salt 160 g ósaltað smjör við stofuhita 140 g ljós púðursykur 70 g sykur 1 stórt egg 1 tsk. vanilludropar 150 g tröllahafrar 150 g súkkulaði , saxað og sigtað . Gott er að nota blöndu af dökku súkkulaði og mjólkursúkkulaði . Hrærið hveiti , kanil , matarsóda og salt saman í skál . Hrærið smjörið í hrærivélinni í nokkrar mínútur , eða þar til smjörið verður mjúkt og slétt . Hrærið ljósa púðursykurinn og sykurinn saman við þar til það verður létt og kremkennt . Bætið egginu og vanilludropunum út í og hrærið á hægum hraða í 15 - 30 sekúndur eða þar til allt hefur rétt náð að blandast saman . Hrærið þurrefnin saman við í tveimur hollum og hrærið þar til allt hefur rétt náð að blandast saman . Setjið hafrana og saxaða súkkulaðið saman við og notið sleikju til að blanda því saman við deigið . Geymið deigið inni í ísskáp í hálftíma . Hitið ofninn í 160°C . Leggið bökunarpappír ofan á ofnplötu . Takið rúmlega eina matskeið af deigi og rúllið á milli handanna þar til það er orðið að litlum bolta og leggið síðan á bökunarplötuna . Bakið í 18 - 20 mínútur eða þar til kökurnar gyllast á endunum . Látið smákökurnar kólna á grind .